Liga otcov

Liga otcov je celoslovenské občianske združenie ktoré sa zameriava na problematiku porozchodovej starostlivosti o deti.

 Stav otcovských práv na Slovensku 
Na Slovensku je každoročne vyše 13 000 detí postavených pred voľbu súdov a rodičov ako bude usporiadaný ich ďalší život. Napriek ich právu na oboch rodičov, väčšina (vyše 90%) je zverených matke a otcom bolo zverených za posledných 10 rokov iba 8% detí. Väčšinou po zverení dieťaťa matke sú deti "odsúdené" na zúžený kontakt s druhým rodičom, množstvo z nich na "párnovíkendovstvo" ktoré súdy aplikujú ešte z čias komunizmu bez toho aby brali ohľad na deti. Štátne orgány (OSPOD - niečo ako "detský prokurátor" - ide o odbor sociálnoprávnej ochrany detí pôsobiaci na Úradoch práce) a súdy konajú schematicky a napriek platným zákonom (Zákon o rodine, Medzinárodný dohovor o právach dieťaťa, či Zákon o sociálnej kuratele) neustále presadzujú trend „jedného rodiča“.

 Ciele Ligy otcov 
 zmeniť prostredie a rozhodovanie na Slovensku, aby bolo zaručené a hájené právo detí na oboch rodičov, podporuje striedavú starostlivosť a zachovanie dvoch milujúcich a najbližších ľudí - otca a matku považuje za prvoradé
 vrátiť dôstojnosť pojmu "otcovstvo", keďže dnes je materstvo povýšené (ale právom) na piedestál, no na otcov sa akosi zabúda a táto schematická rola dieťa-matka sa mnohokrát zneužíva a znerovnoprávňuje otcov vo vzťahu k deťom hlavne v porozchodovej starostlivosti o deti

 Formy činnosti Ligy otcov 
 odbornú činnosť - zameranú na spoluprácu s právnikmi, sudcami, psychológmi, štátnymi orgánmi, špecialistami a odborníkmi v oblasti, spoluprácu s mimovládnymi organizáciami, výskum, lobbying, novelizáciu zákonov, organizovanie prednášok, publikovanie materiálov
 komunikačnú činnosť - zameranú na propagáciu cieľov, podporu rodičovstva, organizovanie kampaní, vydávanie materiálov, prácu s médiami, organizovanie verejných akcií, podujatí, publikačnú činnosť
 pomoc v núdzi - právnu poradňu a poradenstvo rodičom v čase keď hrozí že budú vytesnení zo života dieťaťa, podpora spravodlivých súdnych procesov, pomoc s právnymi úkonmi, psychologickú a inú pomoc otcom aj matkám ktorí čelia snahám pripraviť ich o dieťa

Celá činnosť združenia je nenásilná, združenie odsudzuje domáce násilie a šovinistické prejavy. Nie je združením mužov, či otcov, ale združením všetkých bez rozdielu ktorí sa stotožňujú s cieľmi združenia. Činnosť je striktne nenásilná založená iba na dobrovoľnej podpore členov a sympatizantov. Združenie je kritikom štátnej správy a jej postupov, ale zároveň aj suplementom a spolupracovníkom štátnej správy pri školeniach, vzdelávaní, legislatívnych zmenách. Spolupráca a tímová činnosť je základným leitmotívom práce združenia.

Združenie vzniklo 20. júla 2010 na základe iniciatívy občianskeho aktivistu a novinára Ladislava Ďurkoviča, postupne sa však vytvorila rozsiahla platforma podporovateľov a aktivistov. Dnes združenie tvorí približne 100 dobrovoľníkov a aktivistov a približne 700 podporovateľov ktorých počet rýchlo rastie. Liga Otcov iniciovala verejnú a odbornú diskusiu na tému striedavej starostlivosti a neustále vyvíja činnosť ktorej cieľom je aplikácia hesla „dieťa si zaslúži oboch rodičov aj po rozchode“ v praxi.

Združenie podporujú mnohé známe osobnosti a politici ako Boris Kollár, Natália Blahová, Ida Želinská, Erika Barkolová, Andrej Bičan, Štefan Matula, Rytmus, Juraj Hajdin a ďalší.

Kategória:Neziskové organizácie
Kategória:Občianske združenia na Slovensku
Kategória:Organizácie založené v 2010